Jeane & Beate se pragtige buite-troue - Mooi Troues
Jean en Beate het by 'n besonderse mooi wynlandgoed, getrou op 'n helder, sonnige dag. Mooi Troues se lesers sal meer hieronder sien van hul pragtige buite-troue.
Die bruidspaar het 'n pragtige, sagte en baie neutrale kleurskema vir hulle troue gekies. Hierdie soort tema lê klem op die paartjie, asook die omgewing waarin hulle getrou het.
Hulle het verloof geraak by dieselfde trouvenue toe hulle op 'n langnaweek bietjie Kaap toe gegaan het. Jy kan onder meer lees oor wat die paartjie se dag vir hulle so spesiaal gemaak het en glo my jy gaan 'n sakdoek nodig hê om die trane uit jou oë te vee.
Ons is verskriklik opgewonde om Jean en Beate se spesiale dag met jou te deel. Onthou om nooit te veel te stres op jou troudag nie en om dit net te geniet.
Dit was een bitter koue someroggend. Ons het bietjie Kaap toe gegaan vir die langnaweek en ons wou dié oggend by Rhebokskloof Wine Estate, in die Paarl, 'n draai gaan maak. Wat 'n prentjiemooi venue is dit toe nou nie, wow!
My kêrel (daai tyd) vra toe of ons nie eers 'n entjie wil gaan stap nie. Ons het geloop tot by die dam, waar 'n ou houtbank gestaan het. Tot my verbasing sien ek 'n voëltjie, in sy nessie, op die dam dryf. Ek haal vinnig my kamera uit om die arme dingetjie af te neem, skaars die knoppie gedruk en my kêrel is op sy knieë. Ek skrik so groot ek laat val amper die kamera! Hy haal 'n boksie uit … "My engel, jy is my alles en ek kan nie my lewe sonder jou in dink nie. Ek belowe om vir die res van my lewe mooi na jou te kyk en vir jou te sorg. Ek sal jou bystaan deur al die moeilike en maklike tye. Sal jy asseblief my vrou wees?" Natuurlik was dit 'n "JA!"
Ons het terug geloop en 'n mooi tafel met vonkelwyn en blomme het vir ons gewag. Ons het sommer daar die venue geboek vir ons troue.
Wat het jul troudag vir jou só spesiaal gemaak?
As mens terug dink na jou troue, is daar eenvoudig niks so spesiaal soos dit nie. Die onbeskryflike oorweldigende gevoel waarmee jy opstaan tot die oomblik wat jy jou rok aantrek. Die "walk down the isle" saam jou pa tot die bind van jou blomme deur jou ma. As jy jou man vir die eerste keer soen, die dansvloer open en jou pa die "Twist, YMCA en Butterfly kisses" saam met jou dans. Die feit dat jy met jou lewensmaat trou in die teenwoordigheid van ons Hemelse Pappa, voor al jou familie en vriende.
Watter raad kan jul gee aan paartjies wat nog moet trou?
Dit is só onbeskryflike mooi dag, vol liefde en emosie. Heel waarskynlik een van dié mees onwerklike dae wat 'n werklikheid geword het. Net so opwindend soos wat dit klink kan dit ook baie stryery en argumente veroorsaak. Vrouens, mans is nie soos jy nie, hy kan nie minder omgee oor die dekor, koek, geskenkies en blomme nie.
Gee vir hom die Platejoggie, beligting en wyn en jy sien hoe vinnige reël hy dit. Sit elkeen se verpligtinge uiteen en maak seker dit word vroegtydig gedoen. Moet nie wag tot op die nippertjie om goed te bespreek nie, jy sal nie glo hoeveel mense trou nie. Skryf dadelik iets neer as jy daaraan dink, jy gaan dit vergeet. Spaar, spaar en nogmaals spaar … jy sal nie glo hoeveel klein dingetjies kos nie.